1. sz. melléklet

**Budapest Főváros II. kerületében az ingatlan-nyilvántartásban nem közterületként szereplő közterület-elnevezései**

Budapest Főváros II. kerületében több olyan közterület-elnevezés is található, melyekhez nem társul ingatlan-nyilvántartásban szereplő közterület és nem ismert, hogy valaha is megtörtént volna a hivatalos közterület-elnevezés. Ezek között vannak turistautak is, melyek nem ismert okok miatt kerültek be a Fővárosi Közterületnév-jegyzékbe. Minden ilyen közterületnévre igaz, hogy egyetlen egy személy sincs bejelentkezve ezekre.

Az alábbi közterület-elnevezések nem kapcsolódnak egyetlen egy – az ingatlan-nyilvántartásban közterületként szereplő közterülethez, vagy nem képeznek különálló közterületet és sok térképeken nincsenek is feltüntetve:

1. Nyék városrészben található az Apáthy-szikla köz, minden bizonnyal az Apáthy-sziklához a Nagybányai útról vezető földút/turistaút.
2. Adyligeten – a Szent István és Szent László utcák kereszteződésében – található az Arany János tér. A 19/1928. (IV. 15.) Nagykovácsi KT határozat, melyben az akkori Tisza István kertvárosban kialakításra került közterületeket nevezték el, nem említi ezt a közterületnevet, valószínűleg később – spontán módon – nevezték el. Az 1929/1930-ban készült felosztási térkép is a mai helyén mutatja. A kusza helyzetre jellemző módon a Google Maps a máriaremetei Arany János utca és Dutka Ákos utca kereszteződéséhez teszi az Arany János teret, de ez nyilvánvalóan tévedés; a korábbi térképek egyikén sincs feltüntetve ilyen közterületnév.
3. Erzsébetliget városrészben található az Árpád tér, az Árpád utca és Deák Ferenc utca kereszteződésénél (az Árpád utca itt valóban kissé térszerűen kiöblösödik).
4. Nyék, Kővár és Szépvölgy városrészekben található a Glück Frigyes út, mely a valóságban egy erdei turistaút.
5. Hűvösvölgy városrészben található a Hűvösvölgyi sétány, mely a Hűvösvölgyi Nagyrétet és a Gyermekvasút végállomását összekötő erdei út.
6. Hárshegy városrészben található a Tótasszonyi út, mely egy erdei út a Szépjuhászné út és a Tótasszony oltár között.

A fenti sorrendben szerepelnek a mellékletben az érintett közterületek térképmásolatai.

     